Πώς ανανεώνετε την Άδεια Διαμονής Ενιαίου Τύπου (ΑΔΕΤ)

Προκειμένου να ανανεώσετε την άδεια διαμονής σας πρέπει να κάνετε αίτηση το αργότερο τριάντα (30) ημερολογιακές ημέρες πριν τη λήξη της άδειας διαμονής σας, στο Αυτοτελές Κλιμάκιο Ασύλου για τους Δικαιούχους Διεθνούς Προστασίας.

Σε περίπτωση υποβολής εκπρόθεσμης, χωρίς αιτιολογία, αίτησης ανανέωσης επιβάλλεται πρόστιμο εκατό (100) ευρώ.

Αν πάψετε να είστε πρόσφυγας ή δικαιούχος επικουρικής προστασίας, η άδεια διαμονής σας δε μπορεί να ανανεωθεί.

# Η διαδικασία ανανέωσης αδειών διαμονής περιλαμβάνει 4 βήματα:

1.

2.

3.

Κάνετε αίτηση ανανέωσης μέσω email στο ΑΚΑ Δικαιούχων Λαμβάνετε απάντηση μέσω email από το ΑΚΑ Δικαιούχων

Καταθέτετε επιπλέον δικαιολογητικά σε Γραφείο Διαβατηρίων (ή Γραφείο

Αλλοδαπών)

4. Παραλαμβάνετε την ανανεωμένη άδεια διαμονής σας από Περιφερειακό Γραφείο ή Αυτοτελές Κλιμάκιο Ασύλου

**Κάνετε αίτηση ανανέωσης μέσω email στο ΑΚΑ Δικαιούχων**

* θα πρέπει να υποβάλετε αίτηση μέσω email στην ακόλουθη ηλεκτρονική διεύθυνση του Αυτοτελούς Κλιμακίου Ασύλου για τους Δικαιούχους Διεθνούς Προστασίας: **GAS.residencepermits@migration.gov.gr**
* Tην ηλεκτρονική αίτηση τη βρίσκετε [**εδώ**](https://migration.gov.gr/wp-content/uploads/2022/07/%CE%91%CE%99%CE%A4%CE%97%CE%A3%CE%97_%CE%91%CE%9D%CE%91%CE%9D%CE%95%CE%A9%CE%A3%CE%97%CE%A3__%CE%91%CE%94%CE%95%CE%99%CE%91%CE%A3_%CE%94%CE%99%CE%91%CE%9C%CE%9F%CE%9D%CE%97%CE%A3_2022.docx)**.** Υπάρχει στα ελληνικά και στα αγγλικά.
* Eπίσης, πρέπει να επισυνάψετε και μια ψηφιακή φωτογραφία τύπου ελληνικού διαβατηρίου (μέχρι 2 MB).
* Θα πρέπει να στείλετε ξεχωριστό email για κάθε μέλος της οικογένειας σας που θα εμπεριέχει ξεχωριστή αίτηση και ξεχωριστή φωτογραφία.
* Το «θέμα» στο email πρέπει να είναι «Renewals» και πρέπει στο θέμα να βάλετε και τον αριθμό της Άδειας Διαμονής που έχετε στην κατοχή σας (π.χ. “Renewals\_P123456789”).
* Σε περίπτωση εκπρόθεσμης αίτησης, θα πρέπει να επισυνάπτονται στο email (**GAS.residencepermits@migration.gov.gr****)** τυχόν έγγραφα που δικαιολογούν την εκπρόθεσμη αίτηση ανανέωσης. Η αίτηση ανανέωσης είναι εκπρόθεσμη όταν αποστέλλεται στην ηλεκτρονική διεύθυνση του [Αυτοτελούς Κλιμακίου Ασύλου για τους Δικαιούχους Διεθνούς Προστασίας](https://migration.gov.gr/gas/dioikisi/) σε λιγότερες από τριάντα (30) ημέρες πριν την ημερομηνία λήξης της άδειας διαμονής σας ή μετά από τη λήξη αυτής.

Υπάρχουν αναλυτικές οδηγίες για το πώς στέλνετε την αίτησή σας για ανανέωση [**εδώ**](https://migration.gov.gr/wp-content/uploads/2020/11/GUIDE-STAGE-1-RENEWAL-ADET-1.zip). Οι οδηγίες αυτές είναι διαθέσιμες σε: αγγλικά, αραβικά, φαρσί, τιγκρίνια και γαλλικά.

# Λαμβάνετε απάντηση μέσω email από το ΑΚΑ Δικαιούχων

* Θα πρέπει να δώσετε τη σωστή διεύθυνση του προσωπικού σας email στην αίτησή σας γιατί θα σας σταλούν οδηγίες ηλεκτρονικά για τα επόμενα βήματα που πρέπει να ακολουθήσετε.
* Θα σας σταλεί μια απάντηση από την Υπηρεσία Ασύλου μέσω email. Η απάντηση θα είναι σε γλώσσα που καταλαβαίνετε.
* Η απάντηση αυτή περιέχει ενημέρωση ότι εκδόθηκε απόφαση ανανέωσης της άδειας διαμονής σας και οδηγίες για τα επόμενα βήματα.
* Η απάντηση αυτή επίσης θα σας παραπέμπει να καταθέσετε επιπλέον δικαιολογητικά σε Γραφείο Διαβατήριων της Αστυνομίας (ή Γραφείο Αλλοδαπών).
* Πιο συγκεκριμένα, η απάντηση θα προσδιορίζει και σε ποιο συγκεκριμένο Γραφείο Διαβατηρίων (ή Γραφείο Αλλοδαπών) πρέπει να πάτε και τι πρέπει να έχετε μαζί σας.
* Σε περίπτωση εκπρόθεσμης, χωρίς αιτιολογία, αίτησης ανανέωσης επιβάλλεται πρόστιμο εκατό (100) ευρώ με απόφαση επιβολής προστίμου του Αυτοτελούς Κλιμακίου Ασύλου για τους Δικαιούχους Διεθνούς Προστασίας, η οποία σας αποστέλλεται μαζί με την απάντηση στο email σας. Το πρόστιμο εισπράττεται με τη διαδικασία του ηλεκτρονικού παραβόλου [«e-Παράβολο».](https://www.gsis.gr/polites-epiheiriseis/pliromes-kai-eispraxeis/e-paravolo)

# Καταθέτετε επιπλέον δικαιολογητικά σε Γραφείο Διαβατηρίων (ή Γραφείο Αλλοδαπών)

* Θα πρέπει να πάτε στο Γραφείο Διαβατηρίων έχοντας μαζί σας τα εξής δικαιολογητικά/έγγραφα:
	+ Το εκτυπωμένο κείμενο του e-mail
	+ Το επισυναπτόμενο αρχείο στο email που σας στάλθηκε με τις οδηγίες
	+ Την άδεια διαμονής που έχετε ή τη δήλωση που κάνατε στην αστυνομία σε περίπτωση κλοπής ή απώλειας της άδειας διαμονής σας
	+ Δύο (2) πρόσφατες φωτογραφίες τύπου ελληνικού διαβατηρίου
	+ Το αποδεικτικό πληρωμής του διοικητικού προστίμου στην περίπτωση εκπρόθεσμης χωρίς αιτιολογία υποβολής αίτησης ανανέωσης

Από το Γραφείο Διαβατηρίων θα πάρετε αποδεικτικό για τα δικαιολογητικά που καταθέσετε. Δε πρέπει να το χάσετε γιατί το χρειάζεστε για να παραλάβετε την ανανεωμένη άδεια διαμονής σας.

# Παραλαμβάνετε την ανανεωμένη άδεια διαμονής σας από Περιφερειακό Γραφείο ή Αυτοτελές Κλιμάκιο Ασύλου

* Η απάντηση που λάβατε μέσω email από το ΑΚΑ Δικαιούχων επίσης θα προσδιορίζει από ποιο συγκεκριμένο Περιφερειακό Γραφείο Ασύλου (ή Αυτοτελές Κλιμάκιο Ασύλου) πρέπει να παραλάβετε την ανανεωμένη άδεια διαμονής σας (σύμφωνα με τον τόπο κατοικίας σας).
* Για να δείτε αν η άδειά σας έχει ανανεωθεί και να την παραλάβετε θα πρέπει να παρακολουθείτε τις ανακοινώσεις της Υπηρεσίας Ασύλου [**Ανανεωμένες Άδειες**](https://migration.gov.gr/gas/aitoyntes-kai-dikaioychoi/adeies-diamonis/lista-ananeomenon-adeion-diamonis/)[**Διαμονής**](https://migration.gov.gr/gas/aitoyntes-kai-dikaioychoi/adeies-diamonis/lista-ananeomenon-adeion-diamonis/). Θα δείτε αν η άδεια διαμονής σας έχει ανανεωθεί ψάχνοντας με τον αριθμό της αρχικής σας άδειας διαμονής.
* Η ανακοίνωση που εμπεριέχει τον αριθμό της αρχικής σας άδειας διαμονής θα προσδιορίζει την ημέρα και την ώρα που πρέπει να παραλάβετε την ανανεωμένη άδεια διαμονής σας.
* Θα πρέπει να έρθετε τη συγκεκριμένη μέρα και ώρα όπως αναγράφει η ανακοίνωση για να παραλάβετε την ανανεωμένη άδεια διαμονής σας.
* Θα πρέπει να έρθετε ο ίδιος/ίδια, δεν μπορείτε να στείλετε κάποιον άλλον να το παραλάβει.
* Θα πρέπει επίσης να φοράτε μάσκα στο Περιφερειακό Γραφείο Ασύλου (ή Αυτοτελές Κλιμάκιο Ασύλου) κατά την παραλαβή.

# Για να παραλάβετε την ανανεωμένη άδεια διαμονής σας θα πρέπει να έχετε μαζί σας τα εξής δικαιολογητικά:

* Την παλιά άδεια διαμονής σας την οποία θα παραδώσετε.
* Σε περίπτωση που έχετε χάσει ή σας έχουν κλέψει την άδεια διαμονής σας πρέπει να έχετε μαζί σας σχετική δήλωση από την Αστυνομία.
* To αποδεικτικό παραλαβής δικαιολογητικών που σας έδωσε το γραφείο διαβατηρίων (barcode).